Jewa tipeyihchichesuuch chii itishahuweuch John anite e ihtaayich Jewa e itiskaanesiyich ayimiheuchimaauh kaye e ayimihewaatisiitwaau Levi iinuuh Jerusalemihch e uhchiyich chechii nituu chischeyimikut wiya e aawiikwe an Christ Chishemanituu kaa pechi itishahwaat chechii pimaachihaayich aweyuuh.
John maak kuiskw chii wiihtamuweu e itaat,
“Namui,
namayeu niya Christ.”
Ekw kaa kakwechimikut e itikut,
“Awen maak chiya.
Elijah aa.”
“Namui.
Namayeu niya Elijah,”
chii iteu John.
“Eukw aa chiya an uchischiwehiichesuu nipaa pechi itishahamaakunaan,”
chii itikuu.
“Namui,”
chii iteu John.
Ekw miin kaa itaatwaau,
“Pechi wiihtamuunaan maataan awen chiya,
chechii wiihtamuwachihtwaau anichii kaa pechi itishahuyimihtwaau e wii chischeyimiskwaau awen e aawiyin.”
Ekw John kaa itwet,
“Eukw an niya kaa chii tipaachimit aniyaanaa uchischiwehiichesuu Isaiah.
Chii iteu,
Chika takushinuu awen anite pakwaatiskamikaahch e uhtuhtet e ishi tepwet,
Ayeskawiihkamuwaahkw Utipeyihchikeu umeskanaam anit che pimuhtet,
kuiskumuhtaawaahkw.”
Anichii maak Phariseeh kaa pechi itishahukutwaau chii kakwechimeuch John,
“Chekwaan maak wehchi siikahaahtaacheyin ekaa e aawane Christ maak Elijah maak an uchischiwehiichesuu.”
Ekw John kaa itaat,
“Chit siikahaahtaatinaawaau nipiihch,
chiwiichikaapuushtaakuwaau maak anit awen ekaa chischeyimekw.
Uu maak eshkw che takushihk wiya uste chisteyihtaakusuu ishpish niya,
namui waawaach nitepicheyihtaakusin chechii aapihkunamuch umaschisiniyaapiih.”
Anite maak Bethany kaa ishinihkaatech ihtaawin ekute kaa ispayihch uu,
anite itehche waapanuutaahch an Jordan siipii anite kaa siikahaahtaachet John.
Jesus eukw Chishemanituu umaanishchaanishimh
Miin maak aniyuu wiyaapaniyich John chii waapameu Jesus e pechi naatikut,
ekw kaa itwet,
“Kanawaapamaahkw maa uu naapeu,
eukw uyuu Chishemanituu umaanishchaanishimh kaa pechi itishahwaat chechii wepeyihtamuwaakanuyich aweyuuh umachihtwaawiniyuuh.
Eukw maak uu kaa aayimuutamaatakuch kaa ititakuch,
‘Chika takushinuu naapeu,
wiya maak etituu kata chisteyihtaakusuu ishpish niya wesh eshkw namui nuuhchi pimaatisiiwaan shaash chii ihtaau wiya.’
Namui nuuhchi chischeyimaau awen an,
mikw maak nichii pechi takushin chechii siikahaahtaacheyaan nipiihch chechii uhchi chischeyimakut Jesus Israel iinuuh.”
John maak chii wiihtam taan kaa ishi waapahtahk e itwet,
“Nichii waapamaau Kaa payehchisiit Ahchaahkw muyaam kaa waapasit piyeshiish chii ishinaakusuu kihchikiishikuhch e uhchi pechi aashiitutaakut,
ekun kaa itakushiyich anit e ihtaat.
Namui nuuhchi chischeyimaau,
mikw maak Chishemanituu an kaa pechi itishahuut chechii siikahaahtaacheuch nipiihch,
nichii itikw,
‘An naapeu che waapamat Ahchaahkw e pechi aashiitutaakut anit maak e ihtaat e ihtaayich,
eukw an che siikahaahtaachet Kaa payehchisiyich Ahchaahkwa.’
Nichii waapahten uu kaa ispayihch kaye chiwiihtamaatinaawaau eukw aniyuu Chishemanituu Ukusisa,”
chii iteu John.